Curaçao Oil Terminal

**Curacao Oil Terminal** (COT) ta un fasilidat di almasenamentu i transbordo di zeta situá na Bullenbaai, na e kosta wèst di Kòrsou. E ta un di e dos fasilidat petrolero prinsipal di e isla, banda di e haf i refineria di Willemstad.

E terminal a wòrdu konstruí pa fasilitá e transbordo di krudo ku ta yega Kòrsou den *Very Large Crude Carriers* (VLCC) for di Golfo Pèrsiko i hafnan na Afrika Oksidental. E krudo ta wòrdu almasená temporalmente i despues transferí pa barkunan mas chikitu, kual por drenta hafnan ku restrikshonnan di profundidat, spesialmente na Golfo di México i kosta ost di Merka.

## Instalashon
E instalashonnan di COT ta enserá un parke di tankinan i tres pier den forma di T, ku ta fasilitá tantu VLCC komo tankeronan mas chikitu. E pier di mas grandi ta solamente 110 meter for di kosta i por akomodá barkunan te ku 70.000 DWT. E tankinan di almasenamentu ta apropiá pa krudo, fuel oil i otro produktonan petrolero. E kapasidat total di almasenamentu ta aproksimadamente 17.750.000 bari, ku ta inkluí tankinan grande pa krudo i fuel oil ku por wordo mantené na temperatura haltu te 90 °C pa fasilitá e maneho di produktonan pisa. Ademas, e terminal ta konektá via un sistema di pipa ku e refineria i infrastruktura petrolero den Willemstad, permitiendo transporte fluido di zeta pa refinashon i despues pa distribushon. COT tambe ta dispone di fasilidatnan di bunkering.

## Historia
Ingeniero W.H. (Wim) Brouwer (1930-2011), direktor di Shell Curaçao NV di 1970 pa 1974, a tuma e inisiativa pa kombertí e haf i instalashonnan na Bullenbaai, konstruí originalmente den añanan 1930, den un punto moderno di transbordo. Dia 7 di yüni 1974, Gobernador Leito a habri ofisialmente Curaçao Oil Terminal komo e promé i mas grandi terminal di transbordo di zeta den region di Karibe. 

Na momentu di su apertura, Curaçao Oil Terminal tabata propiedat di Shell Petroleum NV (London) pa dos tersera parti i di Shell Oil (Merka) pa un tersera parti.

COT a bira kasi mesora un hub importante den e transporte di zeta krudo. VLCCnan ku no por mara na hafnan di Merka tabata deskargá e krudo na COT, kaminda e ta wòrdu almasená i despues kargá riba tankeronan mas chikitu di alkanse grandi (LR) pa transporte pa Merka. E sistema aki a permití kompanianan petrolero pa redusí kosto di transporte, ya ku VLCCnan ta mucho mas efisiente den konsumo di kombustibel ku barkunan mas chikitu.

Na 1985, e terminal i refineria Isla a pasa formalmente den man di Teritorio Insular di Kòrsou, pa medio di e kompania estatal Refineria di Kòrsou NV (RdK), ku desde 2024 ta konosí komo 2BAYS Curaçao. Seguidamente, RdK a firma un kontrato di hür ku e kompania petrolero estatal venezolano PDVSA, ku a bira operador di e terminal i refineria. E kontrato aki a wòrdu prolongá varios biaha i a keda na vigor te 2019.

Durante añanan 2000, Curaçao Oil Terminal a wòrdu integrá mas estrechamente den e sistema portuario di e isla, bou di supervishon di Curaçao Ports Authority (CPA), fundá na 2001 pa modernisá i regulá e hafnan di Kòrsou.

Na 2012, durante e operashon di PDVSA, un aksidente a resultá den un lèk di zeta ku a kontaminá parti di Bullenbaai i a alkansá áreanan natural serkano, inklusivamente e reserva natural Jan Kok. E insidente aki a kousa gran preokupashon ambiental i a hiba na kontrolnan mas striktu i evaluashonnan di riesgo.

Despues di e ekspirashon di e kontrato di hür ku PDVSA dia 31 di desèmber 2019, e terminal a keda pa gran parti inaktivo mientras RdK tabata buska un operador nobo. Na 2020, despues di trabounan di renovashon i preparashon, Curaçao Oil Terminal a wòrdu habrí di nobo. Den e aña ei, e terminal a proveé empleo na mas ku 535 persona. Entre 2021 i 2022, algun uso limitá di e fasilidat a tuma lugá, inklusivamente almasenamentu temporal di produkto petrolero pa kompania internashonal.

Meimei di 2024, e kompania Vigor a yega na un akuerdo di largu plaso (30 aña) ku Refineria di Kòrsou pa hür i operá Curaçao Oil Terminal, huntu ku fasilidatnan petrolero na Emmastad. E akuerdo aki ta enfoká riba almasenamentu i transbordo, sin operashon di refineria. Na komienso di yanüari 2026, apenas diesocho luna despues, e kontrato a wòrdu terminá pa inkumplimento di pago, i maneho di COT a pasa bèk pa 2BAYS Curaçao i su supsidiario, Curaçao Refinery Utilities (CRU).

## Importansia ekonómiko
Curaçao Oil Terminal ta un elemento klave den e strategia di Kòrsou pa mantené su relevansia den e kadena logístiko internashonal di energia, mientras e isla ta sigui buska diversifikashon di su ekonomia.

## Mira tambe
* Refineria Isla
* PDVSA